b"\n_START_ARTICLE_\nCobi Jones\n_START_SECTION_\nKarriere\n_START_PARAGRAPH_\nJones spillede college-fodbold hos University of California i Los Angeles. I 1994, efter at have vist sig selv frem under VM p\xc3\xa5 hjemmebane, skrev han kontrakt med den engelske Premier League-klub Coventry City F.C. Her spillede han en enkelt s\xc3\xa6son, inden han skiftede til Vasco da Gama i Brasilien._NEWLINE_Efter et \xc3\xa5r hos Vasco vendte Jones tilbage til USA, hvor han de f\xc3\xb8lgende 12 s\xc3\xa6soner spillede for Los Angeles Galaxy i Major League Soccer. Her var han en b\xc3\xa6rende kraft p\xc3\xa5 holdet, der i b\xc3\xa5de 2002 og 2005 vandt mesterskabet. Da Jones i 2007 annoncerede sit karrierestop meddelte Galaxy, at der som hyldest til Jones fremover ikke ville v\xc3\xa6re andre spillere, der skulle b\xc3\xa6re hans rygnummer, 13. Det var f\xc3\xb8rste, og hidtil eneste gang i Galaxys historie at et rygnummer er blevet trukket tilbage._NEWLINE_I 1998 skaffede Jones' pr\xc3\xa6stationer ham titlen som \xc3\x85rets fodboldspiller i USA.\n_START_SECTION_\nLandshold\n_START_PARAGRAPH_\nJones spillede mellem 1992 og 2004 intet mindre end 164 kampe for USA's landshold, hvilket giver ham nationens landskampsrekord. Han scorede 15 m\xc3\xa5l i landsholdstr\xc3\xb8jen, og var med amerikanerne til hele tre VM-slutrunder, i henholdsvis 1994, 1998 og 2002. St\xc3\xb8rst succes opn\xc3\xa5ede amerikanerne ved 2002-slutrunden, hvor man n\xc3\xa5ede helt frem til kvartfinalerne. Han deltog ogs\xc3\xa5 ved Confederations Cup i b\xc3\xa5de 1992 og 1999, ligesom han var en del af det amerikanske OL-landshold ved OL i 1992 i Barcelona.\n_START_SECTION_\nTr\xc3\xa6nerkarriere\n_START_PARAGRAPH_\nJones blev i november 2007 udn\xc3\xa6vnt til assisterende tr\xc3\xa6ner i sin gamle klub Los Angeles Galaxy, hvis cheftr\xc3\xa6ner var den hollandske landsholdlegende Ruud Gullit. Da Gullit trak sig tilbage fra posten i august 2008 fungerede Jones som klubbens cheftr\xc3\xa6ner frem til ans\xc3\xa6ttelsen af den tidligere amerikanske landstr\xc3\xa6ner Bruce Arena."